**Lesson 01**

**संसृष्टिः**

**श्रीमद्विद्यानाथप्रणीतं प्रतापरुद्रीयम्**

**॥ अथ मिश्रालङ्कारप्रकरणम् ॥**

अथ संसृष्टिसंकरौ निरूप्येते ।

यथा लौकिकानामलङ्काराणां हिरण्मयानां मणिमयानां च पृथक्सौन्दर्यहेतूनामन्योन्यसंबन्धेन चारुत्वातिशयो दृश्यते, तथैव काव्यालङ्काराणां रूपकादीनां मिथः संबन्धेन सौन्दर्यातिशयः प्रतीयते । स च संबन्धो द्विविधः - संयोगरूपः, समवायरूपश्चेति । संयोगे (मिश्र) तिलतण्डुलन्यायः । समवाये(मिश्र) क्षीरनीरन्यायः । तिलतण्डुलन्यायेन संबन्धे संसृष्टिः । क्षीरनीरन्यायेन संबन्धे संकरः । अनयोः पृथक्चारुत्वातिशयहेतुत्वादलङ्कारधुरन्धरत्वम्, न तु पूर्वोक्तालङ्कारशेषता ।

संसृष्टिः ।

तत्र प्रथमं संसृष्टिर्निगद्यते ।

तिलतण्डुलसंश्लेषन्यायाद्यत्र परस्परम् ।

संश्लिष्येयुरलङ्काराः सा संसृष्टिर्निगद्यते ॥ ९.१ ॥

यत्र तिलतण्डुलन्यायेन परस्परसंबद्धा रूपकादयो भवन्ति सा संसृष्टिः । सा त्रिविधा - शब्दालङ्कारगतत्वेन, अर्थालङ्कारगतत्वेन, उभयालङ्कारगतत्वेन च ।

[९.१.१ शब्दालङ्कारसंसृष्टिः]

शब्दालङ्कारसंसृष्टिर्यथा

शुम्भत्संभ्रमगन्धसिन्धुरधुरानिर्दारितोर्वीतला-

स्त्वङ्गत्तुङ्गतुरङ्गमप्रतिभया द्राक्स्यन्दनस्यन्दनाः ।

तीव्रारम्भसमुद्यदुद्भटभटाटोपस्फुरद्दिक्तटा

निःसीमाः प्रसरन्ति रुद्रनृपतेर्जैत्रप्रयाणोद्यमाः ॥ ९.२ ॥

अत्र च्छेकानुप्रास-वृत्त्यनुप्रासयोः संसृष्टिः ।

[९.१.२ अर्थालङ्कारसंसृष्टिः]

अर्थालङ्कारसंसृष्टिर्यथा

काकतीन्द्रचमूर्धत्ते महिमानमुदन्वतः ।

ग्रसते या द्विषद्भूपध्वजिनीस्तटिनीरिव ॥ ९.३ ॥

अत्र निदर्शनोपमयोः संसृष्टिः ।

[९.१.३ उभयसंसृष्टिः]

उभयसंसृष्टिर्यथा

प्रतापरुद्रदोर्दण्डो मण्डलाग्रेण मण्डितः ।

दृश्यते समरे वीरैरुत्फणः फणवानिव ॥ ९.४ ॥

अत्र वृत्त्यनुप्रासोपमयोः संसृष्टिः ।

**Lesson 02**

**सङ्करः**

[९.२ सङ्करः]

अथ सङ्करो निरूप्यते ।

क्षीरनीरनयाद्यत्र संबन्धः स्यात्परस्परम् ।

अलङ्कृतीनामेतासां सङ्करः स उदाहृतः ॥ ९.५ ॥

यत्र क्षीरनीरन्यायेनालङ्काराणां मिथः संबन्धो भवति स सङ्करः । तस्याङ्गाङ्गिभावेन एकवाचकानुप्रवेशेन संदेहेन च त्रैविध्यम् । तत्राङ्गाङ्गिभावसङ्करो यथा

उद्यद्बृंहितगर्जितैर्द्विपघटाकादम्बिनीसंभ्रमैः

क्षोणीभृत्कटकोपरोधपटुभिः प्रावृड्विहारा इव ।

शत्रुस्त्रीबहुलाश्रुवृष्टिशमितक्ष्माचक्रतापोदया

यात्राः काकतिवल्लभस्य जगतामानन्दमातन्वते ॥ ९.६ ॥

अत्र यात्राः प्रावृड्विहारा इवेत्युपमालङ्कारेण द्विपघटाकादम्बिनीत्यत्रोपमा प्रसाध्यत इति सजातीययोरङ्गाङ्गिभावः कादम्बिनीव द्विपघटेति समासाश्रयणात् । क्षोणीभृत्कटकोपरोधेत्यत्र श्लेषमूलातिशयोक्तिः । विजातीयसङ्करो यथा

प्रतापरुद्रस्य कृपाणधारा प्रत्यर्थिफालेषु पतत्यमन्दम् ।

प्रक्षालनायेव कृतस्य धात्रा तद्वर्तिनो दुर्लिपिकल्मषस्य ॥ ९.७ ॥

अत्र प्रक्षालनायेवेत्युत्प्रेक्षया दुर्लिपिकल्मषस्येत्यत्र रूपकं प्रसाध्यत इति विजातीययोरङ्गाङ्गिभावः ।

एकवाचकानुप्रविष्टसङ्करो यथा

विजितारिपुरो मूर्तौ विलसत्सर्वमङ्गलः ।

भुवि शंभुरिवाभाति काकतीयनरेश्वरः ॥ ९.८ ॥

अत्र विजितारिपुर इत्यर्थसाम्यादुपमा, विलसत्सर्वमङ्गल इति शब्दसाम्यात्श्लेषश्च शम्भुरिवेत्येकस्मिन्निवशब्देऽनुप्रविष्टौ ।

संदेहसङ्करो यथा

जातः प्रतापरुद्रेन्दुः काकतीयान्वयाम्बुधौ ।

धत्ते जनचकोराणां प्रसादज्योत्स्नयामृतम् ॥ ९.९ ॥

अत्र काकतीयकुलाम्बुधौ इत्यादौ रूपकोपमयोः संदेहसङ्करः । काकतीयान्वय एवाम्बुधिः, काकतीयान्वयोऽम्बुधिरिवेति समासद्वयसंभवात् । न चात्र साधकं बाधकं वा प्रमाणमन्यतरस्यास्तीति संदेह एव पर्यवस्यति । साधकबाधकप्रमाणसंभवे तु संदेहनिवृत्तिः । अत्र साधकं यथा

प्रतापरुद्रनृपतेः पारिजातात्समुद्भवाः ।

वतंसयन्ति दिङ्नार्यो मधुराः कीर्त्तिमञ्जरीः ॥ ९.१० ॥

अत्र कीर्त्तय एव मञ्जर्य इति रूपकालङ्कारे वतंसयन्तीति साधकं प्रमाणम्। (अ) वतंसीकरणेनाभेदप्रतीतिः । बाधकं यथा

काकतीन्द्रस्य निः साणध्वनौ दिक्षु विजृम्भिते ।

व्याकुलकृतसत्त्वोऽभूत्प्रतिपक्षबलार्णवः ॥ ९.११ ॥

अत्र प्रतिपक्षबलार्णव इत्युपमाया व्याकुलीकृतसत्त्व इति बाधकं प्रमाणम् । “उपमितं व्याघ्रादिभिः सामान्याप्रयोगे” इत्यनुशासनेन सामान्यप्रयोगस्योपमाबाधकत्वात् । अतः पारिशेष्याद्रूपकालङ्कारः । एवं यथासंभवमन्येषामलङ्काराणां संसृष्टिसङ्करौ बोद्धव्यौ तत्र तत्र प्रबन्धेषु ॥

**इति श्रीविद्यानाथमहोपाध्यायकृतौ प्रतापरुद्रयशोभूषणेऽलङ्कारशास्त्रे मिश्रालङ्कारप्रकरणं समाप्तम् ।**